આ ફિલ્મ પર કરણ જોહરનો હાથ ફર્યો છે એટલે એમાં ક્યુટનેસની કોઈ કમી નથી. દાઢીવાળો શાહિદ ક્યુટ છે. બિકિનીવાળી આલિયા સુપરક્યુટ છે. આલિયાના પપ્પા બનતા શાહિદના પપ્પા એવા પંકજ કપૂર પણ ક્યુટ પપ્પા છે, જે દીકરીને રોજ એક ક્યુટ સપનું આપે છે. શાહિદ કપૂરની રિયલ લાઇફ બહેન એવી સાના કપૂરની આ ફિલ્મથી એન્ટ્રી થઈ છે. તે પણ બહુ ક્યુટ છે. ‘હમલોગ’ અને ‘દેખ ભાઈ દેખ’નાં ક્યુટ દાદી સુષમા શેઠ બહુ લાંબા ટાઇમે સ્ક્રીન પર દેખાયાં છે. આ ઉંમરે પણ તેમનો ઠસ્સો એવો જ બરકરાર છે. ઈવન એક ક્યુટ અને ગે ફૅશન-ડિઝાઇનર પણ છે (કરણ જોહર ઇફેક્ટ?). એક સમયે માધુરી દીક્ષિતની ડુપ્લિકેટ કહેવાતી નિકી અનેજા અને બીજી એક ક્યુટ અદાકારા અંજના સુખાણી પણ અહીં છે. જાણે ફર્નિચર હોય એમ આ બન્નેને જરાય સ્ક્રીનસ્પેસ મળી નથી. એમાંય અંજના સુખાણી પાસે એકાદું વાક્ય બોલાવવાની વાત તો દૂર રહી, તેનો ચહેરો પણ સરખો બતાવાયો નથી. આ ક્યુટનેસના કાર્નિવલમાં નથી કોઈ પાત્ર પ્રૉપર્લી લખાયું કે નથી એમાં કોઈ યાદગાર ડાયલૉગ.